als_Latn dik_Latn sag_Latn
Procesi i integrimit në NATO dhe në Bashkimin Europian po rrezikohet gjithnjë e më shumë pasi opozita në Maqedoni do operojë jashtë parlamentit, duke i hapur rrugë një krize të re politike në vend. Pasi dorëzuan mandatin 33 deputetë të LSDM-së, që akuzon qeverinë për manipulimin e zgjedhjeve, pritet që një vendim të tillë ta ndërmarrë dhe deputetja Tupuzovska, e cila është e vetmja që nuk e ka respektuar vendimin e partisë.
Ndërkohë mandatin e ka dorëzuar dhe kreu i RDK-së Isuf Osmani, ndërsa mbetet i paqartë qëndrimi i deputetëve të partisë Demokratike Shqiptare. Sipas Kodit Zgjedhor, në këto kushte, pasi Parlamenti dhe Komisioni Shtetëror i Zgjedhjeve shqyrtojnë këto dorëheqje, pritet të nisin procedurat për mbajtjen e zgjedhjeve të reja, vetëm për vendet vakante në parlament. Sipas afateve, këto zgjedhje plotësuese pritet të mbahen nga fundi i vitit 2014. Nëse situata në vend përshkallëzohet dhe në varësi të raporteve të partive të koalicionit VMRO-DPMNE dhe BDI, nuk përjashtohet dhe mundësia për zgjedhje të përgjithshme parlamentare. Kjo krizë politike në Maqedoni vjen përpara samitit të NATO-s që shqyrton sërish kandidaturën e Shkupit zyrtar, por dhe para progres raportit të BE-së që do të publikohet në qershor.
als_Latn als_Latn